Die Paleis van Beaulieu (Engels: Palace of Beaulieu), ook bekend as New Hall, was noord van Chelmsford in Essex, Engeland, geleë. Nadat dit verskeie kere van eienaar verwissel het, is dit in 1516, teen daardie tyd bekend as New Hall, aan koning Hendrik VIII verkoop teen £1 000 (in vandag se geld £421 000 of sowat R5 miljoen). Die koning het die huis in steen laat herbou teen £17 000, ’n groot bedrag in dié tyd. Hy het sy paleis die nuwe naam Beaulieu gegee, wat mooi plek beteken. Op 23 Julie 1527 het Hendrik se hof by Beaulieu aangekom waar hulle, baie ongewoon, langer as ’n maand gebly het. In die geselskap was verskeie adellikes en hul vroue, onder andere Thomas Boleyn, burggraaf Rochford, die pa van Anna Boleyn. Dit is hier waar Hendrik, wat toe nog met Katherina van Aragon getroud was, planne beraam het om met Anna te trou. In Oktober 1533 is die dogter van koningin Katherina, Maria (later Bloedige Maria), wat geruime tyd hier gebly het, uit die huis gesit omdat die paleis kort tevore aan Anna se broer, George Boleyn, toegesê is.